Olasz mérnökök olyan szoftvert fejlesztettek ki, amelynek segítségével mérhető a vezetők aktuális egészségügyi állapota. 

A Milánói Politechnikum Robotikai Laboratóriumának egyik kutatócsoportja által létrehozott DeeDee nevű számítógépes program a közúti ellenőrzések alkalmával képes megfelelő képet adni az autósok állapotáról és reakcióidejéről. Az alkalmazás a reakcióidő alapján kideríti, hogy a vizsgált személy a gépkocsiba ülés előtt fogyasztott-e alkoholt.

"Az eljárás nemcsak gazdaságilag térül meg, hanem a jelenlegi módszereknél sokkal gyorsabb ellenőrzéseket tesz lehetővé. A hagyományos alkoholszondákhoz képest a vizsgálatok egyszerűbben végezhetők el és azonnal kiderül, hogy az illető fogyasztott-e drogot vagy alkoholt. Előnye, hogy felismeri, ha a vezető túlzottan fáradt, kimerült, depressziós vagy nagy stresszhatások érték" - jelentette ki Alberto Rovetta projektvezető. A DeeDee-t egy notebookra telepítik és első ránézésre úgy néz ki, mint egy számítógépes játék, amit egy joystick vagy egy egér segítségével lehet irányítani.

Az autós egy lámpától indul és egy útvonalat kell követnie, amely hirtelen egy fal előtt ér véget. Ahhoz, hogy valaki sikeresen teljesítse a vizsgálatot, le kell fékeznie a fal előtt. Ez azonban csak a húsz elvégzett helyszíni teszt egyike. A szakemberek közben figyelik és mérik a reakcióidőt, a sebességet, valamint azt is, hogy az illető képes-e teljesen az uralma alatt tartani a járművet. Szenzorok még a kézremegés kimutatásában is segítenek.

A teszt a húsz feladat ellenére csupán néhány másodpercnyi ideig tart és az eredményt a jelzőlámpa színeivel jelzi. A piros szín az alkohol-, a sárga a drogfogyasztást jelöli, a narancs, ha valaki mindkettőt fogyasztott és a zöld, ha minden rendben van. A DeeDee-t kísérletképpen már a helyi diszkókba látogató fiatalokon tesztelték az alessandriai rendőrség munkatársai.

"Az emberek sokkal jobban elfogadták a szoftvert, mint a hagyományos alkohol- és drogteszteket" - tette hozzá Alberto Rovetta. 

